## Ulven og de seks dyr

Nu skal i høre historien om ulven og de seks dyr.

Dyrene som boede på en lille gammel bondegård, glædede sig rigtig meget. For de havde hørt om en bondegård, der lå på den anden side af den mørke skov som var lavet af slik og legetøj. Og det synes dyrene jo lød meget lækkert.

Dyrene på bondegården vidste godt at der boede en farlig ulv inde i skoven. Om natten hylede den nemlig, så det ikke var til at sove for den.

De havde hørt at ulven var bange for hunde. Så når de kom over broen, var de i sikkerhed.

De to første dyr der rejste mod slik-bondegården var en and **[raaaaaap]** og en kylling **[piiiiiip]**

De gik meget tæt sammen, for alle skyggerne i den mørke skov var meget skræmmende.

**[Uhh, bare vi snart er ude af skoven]** sagde anden imens den rystede på kroppen.

**[Se! Der er noget lys, og der er broen!]** sagde kyllingen meget glad og pegede mod lysningen.

**[Kom, vi løber!]** sagde anden, og løb henimod broen.

De to små dyr skyndte sig alt det de kunne, men de nåede kun lige hen til broen da ulven pludselig hoppede ud foran dem og knurrede. Anden og kyllingen fór sammen af skræk og rystede.

**[Jamen dog, hvad gør to små dyr som jer her inde i skoven?]** sagde ulven

**[Vi er på vej til bondegården derovre]** stammede anden bange, og pegede på gården.

Ulven kiggede hurtigt over skulderen,

**[Den der bondegård? Jeg har et meget bedre sted til to dyr som jer]** sagde ulven.

Ulven kiggede meget sultent på de små dyr og slikkede sig om munden. I det samme kom kyllingen i tanke om, at der boede en meget stor hund ovre på den anden bondegård, og hviskede til anden at de skulle lade som om at den store hund var der, for at snyde ulven.

**[Hov! Er det ikke den store hund fra gården?]** sagde kyllingen

**[Hvooooor?]** *eller* **[hvad, hvem, HVOR?!]** sagde ulven meget skræmt og drejede rundt om sig selv.

**[Kom, nu!]** sagde kyllingen

Og så løb de begge to under benene på ulven, over broen og smuttede under hegnet til bondegården.

**[Hov STOP!]** råbte ulven efter de to dyr, men de var allerede inden for hegnet.

**[ÆV!]** sagde ulven og følte sig rigtig uretfærdigt behandlet. Han luskede tilbage til skoven mens han mumlede rigtig gnavent.

Mens de to små dyr var sluppet under hegnet til deres nye hjem, havde to andre dyr bevæget sig ind i skoven.

Det var geden **[bææææææ]** og fåret **[mææææ]**.

Geden var, som den plejede, i dårligt humør og gik og mukkede over alt og alle.

Fåret svarede roligt geden det, han mente geden gerne ville høre – men i virkeligheden hørte fåret slet ikke efter, den havde godt lagt mærke til at skoven hurtigt var blevet meget mørk.

**[Jeg bliver bange når skoven er så mørk]** sagde fåret lidt urolig.

Geden der var midt i sit brokkeri over at skulle flytte bondegård, stoppede midt i en sætning og kiggede på fåret.

**[Selvfølgelig er du bange - du er jo også bange for alt!]** mukkede geden

**[Jeg er ikke bange for *alt*, jeg er kun bange for mørket]** svarede fåret.

Lidt væk havde ulven hørt geden råbe og tænkte, at hvis geden gik der, så måtte fåret også være lige i nærheden. De to følges jo altid ad, tænkte ulven.

Ulven listede op mod stien og kiggede til siderne, og ganske rigtigt, længere nede af stien kunne ulven lige ane fåret og geden. Ulven luskede tilbage mellem træerne og løb så hurtigt den kunne ned til broen for at stoppe dem der. Da ulven nåede ned til broen lagde den sig på lur på skrænten bag rækværket.

Geden var mit i sit brokkeri og opdagede som sædvanlig ikke noget, så da ulven hoppede ud foran dem var den så overrasket at den satte sig på halen. Fåret begyndte hurtigt at snakke høfligt til ulven.

**[Hør nu her hr. Ulv, vi er to dyr der er ved at flytte, så må vi ikke godt komme forbi?]** sagde fåret meget høfligt.

**[Nej i må ikke! Kom her, så æder jeg jer]** sagde ulven og slikkede sig om munden, han havde nemlig ikke fået noget at spise endnu.

**[Nej hør nu her din…!]** geden hidsede sig op, men fåret kom en klov for munden af ham.

**[Du skal ikke tage dig af geden, han har bare ingen manerer]** sagde fåret.

**[Bare lad ham snakke, han kan alligevel ikke stille noget op over for en ulv som mig]** sagde ulven og rankede ryggen for at virke lidt større.

**[Jeg skal gi dig din…]** geden fik igen en klov for munden og et alvorligt blik fra fåret.

**[Jeg kan godt se du er en stærk og stor ulv - du kan helt sikkert fange hvad som helst]** sagde fåret.

**[Jah, nu du siger det såå…]** sagde ulven.

Ulven begyndte at blære sig, men før han rigtig var gået i gang fik geden nok, og kastede sig frem mod ham og bed ham lige på næsen.

Ulven hylede af smerte og tog sig til næsen.

**[kom nu hr. langsom!]** sagde geden til fåret.

De løb begge forbi ulven og over på bondegården. Da ulven fandt ud af det, blev han rasende og lovede hævn over de to dyr.

Der gik ikke lang tid før ulven kunne høre de to sidste dyr komme gående.

Det var hesten **[vrinnnnssk]** *eller* **[Ihhhhhhh]** *eller* **[pruuuuhh]** og koen **[muuuuuuuuuh]**.

Hesten var i vældigt humør og koen gik og gumlede på en tot græs.

**[Kom nu, lad os løbe om kap!]** sagde hesten energisk til koen.

**[Nej, lad os hellere gå stille og roligt, jeg vil også se alle blomsterne]** sagde koen.

**[Hvilke blomster? Her er jo ikke noget som helst udover gamle træer]** sagde hesten

Det svarede koen ikke på, den havde fået øje på en sjov gren.

Hesten rullede med øjnene og gik glad videre.

På et tidspunkt var hesten kommet et stykke foran koen, og nu kunne han se broen og bondegården, han gjorde et glad hop og luntede hen mod broen.

Pludselig kunne hesten se noget bevæge sig inde i krattet, da han kiggede nærmere efter kunne han godt se ulven komme luskende gennem buskene.

**[Hvad laver du nu her?]** sagde hesten. Hesten var nemlig ikke bange for ulven, da han var meget større end den.

**[Jeg leder efter noget lækkert at spise, og du ser ud til at smage godt]** sagde ulven. Man kunne næsten ikke høre ulven fordi hans mave rumlede så meget af sult.

**[Tro om igen! - jeg er alt for stor til at du kan spise mig]** sagde hesten.

Men ulven hørte slet ikke efter, han kiggede kun på hestens hals og gjorde klar til angreb.

Hesten så heldigvis at ulven sprang, og fik flyttet sig så ulven sprang forbi og landede bag ved ham.

Ulven sprang igen, og denne gang sparkede hesten ud efter ham og ramte.

Ulven blev sparket så hårdt at han fløj ud over siden på broen og landede midt i den store å.

Hesten grinede og kiggede efter ringene i vandet. Lige da kom koen gående, stadig tyggende på den samme tot græs.

**[Det er godt nok smukt ikke?]** spurgte koen og kiggede ud over alle markerne der lå på den anden side af åen.

**[Det har jeg ikke set]** sagde hesten.

**[Hvad kigger du så på?]** spurgte koen.

**[Ringene i vandet]** svarede hesten.

**[Gad vide hvad der lavede dem?]** *(koen der snakker)*

**[Det ved jeg godt]** sagde hesten og gik over mod bondegården

**[Hvad lavede dem da?]** spurgte koen og fulgte efter,

**[Ikke hvad - jeg sparkede ulven i åen]** sagde hesten og kiggede på koen over skulderen.

Koen løftede øjenbrynene, men kom i tanke om, at de nok var bedre tjent uden ulven, trak på skuldrene og gik efter hesten over til deres nye hjem.

Nu var alle dyrene samlet ovre på bondegården, som var deres nye hjem og alle dyrene glædede sig – på nær geden, som altid var gnaven.

**Denne rapport er udarbejdet af Anna Catrine Jensen, Ditte Julie Hansen og Laura Nyby.**